SMERNICA KOMISIE 2005/91/ES
zo 16. decembra 2005,
ktorou sa mení a dopĺňa smernica 2003/90/ES, ktorou sa ustanovujú vykonávacie opatrenia na účely článku 7 smernice Rady 2002/53/ES týkajúcej sa znakov, ktoré musia byť splnené ako minimum pri skúškach, a minimálnych podmienok na skúšanie určitých odrôd poľnohospodárskych rastlinných druhov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1), najmä na jej článok 7 ods. 2 písm. a) a b),
keďže:
(1)
Smernica Komisie 2003/90/ES (2) bola prijatá s cieľom zabezpečiť, aby boli odrody, ktoré členské štáty zaradia do svojich vnútroštátnych katalógov v súlade s metodikami vydanými Úradom Spoločenstva pre odrody rastlín (CPVO) týkajúce sa minimálnych znakov, ktoré sa musia overiť, a minimálnych podmienok na overovanie odrôd, pokiaľ sa takéto metodiky vydali. Na ostatné odrody sa podľa uvedenej smernice majú uplatňovať metodiky Medzinárodnej únie na ochranu nových odrôd rastlín (UPOV).
(2)
CPVO odvtedy vydal metodiky pre množstvo ďalších odrôd.
(3)
Smernica 2003/90/ES by sa preto mala zodpovedajúcim spôsobom zmeniť a doplniť.
(4)
Opatrenia ustanovené v tejto smernici sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TÚTO SMERNICU:
Článok 1
Prílohy I a II k smernici 2003/90/ES sa nahrádzajú textom v prílohe k tejto smernici.
Článok 2
V prípade skúšok, ktoré začali pred 1. aprílom 2006, sa môžu členské štáty rozhodnúť, či budú uplatňovať text smernice 2003/90/ES platnou pred jej zmenou a doplnením touto smernicou.
Článok 3
Členské štáty prijmú a uverejnia najneskôr do 31. marca 2006 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne oznámia Komisii znenie týchto ustanovení a korelačnú tabuľku takýchto ustanovení a tejto smernice.
Uvedené ustanovenia sa uplatňujú od 1. apríla 2006.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze určia členské štáty.
Článok 4
Táto smernica nadobúda účinnosť siedmym dňom po jej uverejnení v Úradnom vestníku Európskej únie.
Článok 5
Táto smernica je určená členským štátom.
V Bruseli 16. decembra 2005